
РЕПУБЛИКА БЪЛГАРИЯ
Заместник-министър на земеделието и храните

ОДОБРИЛ,

ДО
МИНИСТЪРА НА ЗЕМЕДЕЛИЕТО И ХРАНИТЕ
Г-Н ПЛАМЕН АБРОВСКИ


ДОКЛАД
от проф. д-р Иван Палигоров – заместник-министър на земеделието и храните

[bookmark: _Hlk115261643]Относно: Проект на Наредба за изменение и допълнение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения


УВАЖАЕМИ ГОСПОДИН МИНИСТЪР,
На основание чл. 175, ал. 1 от Закона за горите средствата за работна заплата в държавните предприятия по чл. 163 от същия закон, както и в техните териториални поделения, се определят при условия и по ред, определени с наредба на министъра на земеделието и храните, съгласувана с министъра на труда и социалната политика. В изпълнение на посочената разпоредба внасям за одобряване проект на Наредба за изменение и допълнение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения (обн., ДВ, бр. 101 от 2012 г.) (Наредба № 22 от 2012  г.).

Причини, които налагат приемането на акта
През последните три години пазарът на дървесина е в сериозен спад, което ограничава възможностите на държавните предприятия по чл. 163 от Закона за горите да реализират необходимите приходи и финансови резултати за изпълнение на възложените им със закона дейности и за издръжка на наличния персонал. От 2024 г. и по настоящем, за първи път от прилагането на Наредба № 22 от 2012 г., държавните предприятия отчитат последователно отрицателни текущи финансови резултати повече от едно тримесечие.
Поради предприетите административни мерки за облекчаване на финансовото състояние и освобождаване на оперативни средства, през 2024 г. и 2025 г. са направени последователно няколко изменения и допълнения на Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите, като размерът на отчисленията за фонд „Инвестиции в горите“ са намалени съществено до края на 2026 г. до 0,51 евро за кубичен метър дървесина. Тази промяна създава обективна пречка за прилагане на нормата на чл. 4 от Наредба № 22 от 2012 г., относима при приключване на повече от едно отчетно тримесечие на държавното предприятие със загуба.
Предвид изложеното и в изпълнение на Ваша Заповед № РД09-656 от 11.06.2026 г., на 17 юни 2026 г. е проведено заседание на работната група с председател проф. д-р Иван Палигоров – заместник министър на земеделието и храните, със задача: изготвяне на проект за изменение и допълнение на Наредба № 22 от 2012 г. На заседанието са обсъдени предложения за изменение на наредбата, касаещи лимитирането на размерите на възнагражденията на директорите на държавните предприятия по чл. 163 от Закона за горите, на директорите на териториалните поделения и на членовете на управителните съвети на предприятията. В спешен порядък е изготвен проект за изменение и допълнение на наредбата, с който в чл. 9 и 10 се определя максимален размер на съответните възнаграждения, който не може да бъде надвишаван, обвързан с минималната работна заплата, определена за страната: за директорите на териториалните поделения на предприятията - четири минимални работни заплати; за членовете на управителните съвети на предприятията - една минимална работна заплата; за директорите на държавните предприятия - шесткратният размер на минималната работна заплата, установен за страната. Проектът е публикуван за обществено обсъждане в периода 02 юли – 03 август 2026 г., в хода на което са постъпили отрицателни становища, че  предложените ограничения на възнагражденията не съответстват на степента на отговорност, която носят директорите на държавните предприятия и техните териториални поделения. 
Междувременно, на проведена на 22.07.2026 г. работна среща в Министерството на икономиката, инвестициите и индустрията с представители на министерствата и Агенцията за публични предприятия и контрол, са дадени насоки за промяна в механизма за формиране на средствата за работни заплати на членовете на съветите на директорите, управителните съвети и на директорите на търговските дружества и на държавните предприятия и отпадане на автоматичното обвързване на възнагражденията с размера на минималната работна заплата, установен за страната. 
Поради изложените причини проектът за изменение и допълнение на наредбата е изцяло преработен.  
Предлага се, предвид изложените по-горе аргументи, отпадане на разпоредбата на чл. 4, както и на чл. 11, поради дублиращо се задължение за представяне на тримесечни и годишни отчети от публичните предприятия пред принципала, както и публикуването им на електронната платформа на Агенцията за публични предприятия и контрол.
С цел повишаване на обективността и прозрачността при определяне на възнагражденията и ограничаване на субективния фактор, с проекта се предлага промяна в базата за определяне на възнагражденията на директорите на териториалните поделения, директорите на държавните предприятия и членовете на управителните им съвети. Предлага се досегашната база – средната брутна работна заплата за съответното териториално поделение – да бъде заменена със средната основна работна заплата за държавното предприятие.
С проекта се въвежда определение на понятието „средна основна работна заплата за държавното предприятие“ по смисъла на наредбата. Тя представлява средноаритметичната стойност на основните трудови възнаграждения на лицата, работещи по трудово правоотношение в териториалните поделения на съответното държавно предприятие за съответното тримесечие, с изключение на работниците, получаващи възнаграждение на база заработка.
Конкретизира се, че при прилагането на наредбата, се приема, че „счетоводна печалба/счетоводна загуба“ е отчетеният за съответното тримесечие финансов резултат на териториалното поделение/държавното предприятие, определен въз основа на счетоводните данни за периода, коригиран с положителните или отрицателните ефекти от операции и сделки, които са еднократни, необичайни или извънредни по своя характер, не са свързани с обичайната дейност и не произтичат от управленски решения или действия на териториалното поделение/държавното предприятие.
Предлаганият подход създава по-ясна и обективна база за определяне на възнагражденията, тъй като основното трудово възнаграждение е предварително определено и не включва допълнителни възнаграждения за придобит трудов стаж и професионален опит, бонуси, обезщетения и други плащания. По този начин се осигуряват по-голяма предвидимост и устойчивост на разходите за възнаграждения, както и единен и съпоставим подход при определянето им във всички държавни предприятия, независимо от различията в числеността на персонала, структурата на заетите лица и размера на допълнителните възнаграждения.
С проекта се предлага и нов подход при определянето на възнагражденията на директорите на териториалните поделения, при който размерът им се обвързва пряко с постигнатите резултати за съответното тримесечие. За първите два месеца на тримесечието възнаграждението се определя авансово на база възнаграждението от предходното тримесечие. През последния месец на тримесечието се извършва оценка на постигнатите резултати по методика, включваща 7 показателя и съответните критерии за тяхното изпълнение, определени в приложение към наредбата.
Оценката по показателите се формира в общ диапазон от -50% до 100%, като конкретната стойност на възнаграждението се определя в зависимост от постигнатите резултати по всеки от показателите, както следва:
1. Изпълнение на планираните годишни приходи по финансовия план за съответното тримесечие – оценка в диапазона от -10% при тримесечно изпълнение под 10% до 10% при тримесечно изпълнение над 25%.
2. [bookmark: _GoBack]Оптимизация на административно-управленските разходи за съответното тримесечие спрямо планираните по финансовия план – намаление с 1% за всеки 5 000  евро превишение на планираните разходи, но не повече от -10%, и увеличение с 1% за всеки 5 000 евро реализирани икономии, но не повече от 10%.
3. Текущо финансово състояние и изменение на финансовия резултат спрямо предходното тримесечие – оценка въз основа на отчетената печалба или загуба за съответното тримесечие и на изменението на финансовия резултат спрямо предходното тримесечие, в рамките на определените за показателя минимални и максимални стойности.
4. Липса на просрочени вземания и задължения, непогасени в 12-месечен срок след датата на падежа – по 5% за всеки от двата критерия.
5. Изпълнение на планираната годишна реализация на дървесина по финансовия план за съответното тримесечие – оценка в диапазона от -10% при тримесечно изпълнение под 15% до 10% при тримесечно изпълнение над 25%.
6. Изпълнение с натрупване на предвидените по финансовия план горскостопански дейности – оценка в диапазона от 0% до 20%, включваща:
6.1. средно изпълнение на планираните дейности по залесяване и стопанисване – залесяване, попълване и отглеждане на култури, подпомагане на естественото възобновяване, отгледни сечи без материален добив и кастрене;
6.2. наличие на разсадниково производство в годишен размер от 10 000 до и над 100 000 фиданки;
6.3. изпълнение на предвидените по финансовия план минерализовани ивици.
7. Приходи от ловностопанска и странична дейност с натрупване – оценка в диапазона от 0% до 20%.
Прилагането на определените показатели и критерии гарантира, че размерът на възнаграждението на директора на териториално поделение не може да бъде по-нисък от 200% и по-висок от 350% от средната основна работна заплата за съответното държавно предприятие. Оценката на прилагането на методиката е верифицирана чрез използване на реални отчетни данни на държавните предприятия и техните териториални поделения за първото и второто тримесечие на 2026 г. Получените стойности на възнагражденията са в диапазона от 229% до 298% от средната основна работна заплата за съответното предприятие, като различията между получените стойности са резултат от комплексното оценяване на резултатите по отделните показатели и от различията в постигнатите резултати от териториалните поделения.
С цел по-пряко обвързване на възнагражденията на директорите на държавните предприятия с финансовите резултати за съответното тримесечие се предлага при отчетен отрицателен финансов резултат възнаграждението им да бъде определяно в размер на 180% от средното възнаграждение на директорите на териториалните поделения на съответното предприятие.
Предлага се съществено намаляване на възнагражденията на членовете на управителните съвети с оглед постигане на по-балансирано съотношение между размера на възнагражденията, месечната ангажираност и отговорността при управлението на държавните предприятия. И за тази категория лица се въвежда обвързване със средната основна работна заплата за предприятието, като при отчетен положителен финансов резултат за съответното тримесечие размерът на възнаграждението е 100%, а при отчетен отрицателен финансов резултат – 90%.
Предварителните анализи показват, че общият очакван финансов ефект от изменението на Наредба № 22 от 2012 г. възлиза на 115 хил. евро месечно, или над 1 377 хил. евро годишно. Най-съществено е намалението на възнагражденията на членовете на управителните съвети – приблизително три пъти при обща численост 12 лица. При директорите на териториалните поделения се очаква средно намаление от 20% при численост 160 лица, а при директорите на държавните предприятия – средно намаление от 28%. 
Наредбата е изградена върху принципа на йерархична обвързаност между възнагражденията на служителите, директорите на териториалните поделения и директорите на държавните предприятия. В този контекст предлаганите изменения са насочени към по-тясно обвързване на възнагражденията с постигнатите резултати, ограничаване и оптимизиране на разходите за възнаграждения на всички управленски нива и създаване на по-балансирано съотношение между размера на възнагражденията, отговорността и резултатите от управлението. С измененията се цели също така да се подпомогне укрепването на финансовата стабилност и подобряването на финансовите резултати на държавните предприятия по чл. 163 от Закона за горите.
Наредбата следва да бъде съгласувана с министъра на труда и социалната политика съгласно разпоредбата на чл. 175, ал. 1 от Закона за горите, както и публикувана на Портала за обществени консултации.

Цели
Предложените изменения и допълнения на Наредба № 22 от 2012 г. ще допринесат за намаляване на разходите за фонд работна заплата на държавните предприятия и за постигането на по-добър баланс между финансовите им възможности и разходите за управление в условията на влошени финансово-икономически показатели. 

Очаквани резултати от прилагането на акта
С приемането на предложените изменения и допълнения на нормативната уредба ще се постигне съответствие на изплащаните възнаграждения на директорите и членовете на управителните съвети на предприятията, както и на директорите на териториалните им поделения, с финансовите възможности и текущото им икономическо състояние.
Очакваните резултати от прилагането на акта са ограничаване на разходите за фонд работна заплата и диверсификация на разполагаемите парични средства на предприятията и техните териториални поделение с цел финансовото им стабилизиране.

Финансови и други средства, необходими за прилагането на новата уредба
За приемането на Наредба за изменение и допълнение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения не се предвижда разходването на допълнителни средства от бюджета на Министерство на земеделието и храните.
Приемането на акта не води до въздействие върху държавния бюджет.
За приемането му не са необходими допълнителни разходи/трансфери и други плащания по бюджета на Министерството на земеделието и храните. Не се предвиждат допълнителни разходи и за неговите адресати.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
Проектът не съдържа разпоредби, транспониращи актове на институциите Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 175, ал. 1 от Закона за горите, предлагам да издадете предложения проект на Наредба за изменение и допълнение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения.
	Приложение:
	1. Проект на Наредба за изменение и допълнение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от обществените консултации;
5. Предложения и становища, постъпили от обществените консултации.

